Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τη θέσπιση ειδικών απαιτήσεων πρόσβασης και συναφών όρων που εφαρμόζονται στην αλιεία αποθεμάτων βαθέων υδάτων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Τα αποθέματα βαθέων υδάτων είναι ιχθυαποθέματα που αλιεύονται σε ύδατα εκτός των βασικών αλιευτικών πεδίων της ηπειρωτικής υφαλοκρηπίδας. Συναντώνται στα πρανή της ηπειρωτικής υφαλοκρηπίδας ή γύρω από υποθαλάσσια υψώματα. Τα είδη αυτά παρουσιάσουν αργή ανάπτυξη και είναι ιδιαίτερα ευπαθή στην υπεραλίευση. Δεδομένου ότι η αλιεία των ειδών αυτών αναπτύχθηκε κατά τα τελευταία έτη, είναι αναγκαίο να θεσπιστεί ένα σύστημα διαχείρισης για τη διασφάλιση της βιώσιμης εκμετάλλευσής τους. Οι επιστημονικές συμβουλές του ICES (Διεθνές Συμβούλιο για την Εξερεύνηση της Θάλασσας), με τις οποίες συμφωνεί και η ΕΤΟΕΑ (Επιστημονική, Τεχνική και Οικονομική Επιτροπή Αλιείας) δείχνουν ότι τα καταλληλότερα μέτρα διατήρησης για τα είδη αυτά θα πρέπει να στηρίζονται στον περιορισμό της αλιευτικής προσπάθειας και, σε ορισμένες περιπτώσεις, στη μείωσή της.

H παρούσα πρόταση εισάγει τα στοιχεία ενός συστήματος για τη διαχείριση της αλιευτικής προσπάθειας που έχει ως στόχο τα είδη βαθέων υδάτων. Περιλαμβάνει επίσης στοιχεία για τη συλλογή δεδομένων για την υποστήριξη της επιστημονικής αξιολόγησης και της κατάλληλης διαχείρισης. Βάσει της παρούσας πρότασης, η αλιευτική προσπάθεια θα περιορίζεται σε πρόσφατα επίπεδα και θα διατίθενται βελτιωμένα δεδομένα για την επιστημονική αξιολόγηση. Η Επιτροπή προτίθεται να προτείνει προσεχώς περαιτέρω στοιχεία ενός συστήματος διαχείρισης της προσπάθειας σύμφωνα με τις επιστημονικές συμβουλές. Η πρόταση συμπληρώνεται από χωριστή πρόταση της Επιτροπής για τον περιορισμό των αλιευμάτων μέσω της διαχείρισης ποσοστώσεων.

Κατά τη διάρκεια του Συμβουλίου αλιείας από 14 έως 15 Δεκεμβρίου 2000, το Συμβούλιο και η Επιτροπή εξέδωσαν δήλωση με την οποία η Επιτροπή καλείται να προτείνει περιορισμούς αλιευμάτων για τα αποθέματα αυτά καθώς επίσης και άλλα μέτρα, εφόσον χρειάζεται. Τα κράτη μέλη ανέλαβαν επίσης την υποχρέωση να λάβουν κατάλληλα μέτρα για τη σταθεροποίηση της αλιευτικής προσπάθειας όσον αφορά τα είδη βαθέων υδάτων μέχρι το επίπεδο των πρόσφατων ετών. Τα προτεινόμενα μέτρα είναι σύμφωνα με τις δεσμεύσεις αυτές.

Όπως συμβαίνει στην περίπτωση της επιβολής των TAC και των ποσοστώσεων και λόγω των επειγουσών απαιτήσεων για τη διατήρηση των ειδών αυτών, είναι σκόπιμο να εφαρμόσει η Κοινότητα τα μέτρα αυτά μονομερώς επιδιώκοντας ταυτόχρονα συμφωνία για εναρμονισμένα μέτρα στο πλαίσιο των αρμόδιων περιφερειακών οργανώσεων αλιείας (Επιτροπή Αλιείας Β.Α Ατλαντικού)

Τα μέτρα στην παρούσα πρόταση κανονισμού καλύπτουν μία μεγαλύτερη σειρά ειδών και μια ευρύτερη γεωγραφική περιοχή από τα μέτρα που προβλέπονται στις ισχύουσες ρυθμίσεις για τη διαχείριση της αλιευτικής προσπάθειας (κανονισμός του Συμβουλίου 685/95 και 2027/95). Σε μεταγενέστερο στάδιο, η Επιτροπή μπορεί να παρουσιάσει πρόταση για την αναθεώρηση των περιορισμών που προβλέπονται στους κανονισμούς αυτούς όσον αφορά την αλιευτική προσπάθεια που έχει ως στόχο τα είδη βαθέων υδάτων.

2002/0053 (CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τη θέσπιση ειδικών απαιτήσεων πρόσβασης και συναφών όρων που εφαρμόζονται στην αλιεία αποθεμάτων βαθέων υδάτων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής [1],

[1] ΕΕ C , , σ. .

την γνώμη του Ευρωπαϊκού Κοινοβουλίου [2],

[2] ΕΕ C , , σ. .

Εκτιμώντας τα εξής :

(1) Ο κανονισμός (ΕΟΚ) αριθ. 3760/92 ζητεί από το Συμβούλιο να εγκρίνει, υπό το φως των διαθέσιμων επιστημονικών συμβουλών και, ιδίως, της έκθεσης που συνέταξε η Επιστημονική, Τεχνική και Οικονομική Επιτροπή Αλιείας, τα μέτρα που είναι αναγκαία για την διασφάλιση της ορθολογικής και υπεύθυνης εκμετάλλευσης των πόρων σε βιώσιμη βάση καθώς και τους όρους πρόσβασης στους πόρους.

(2) Οι επιστημονικές συμβουλές σχετικά με ορισμένα αποθέματα ιχθύων που συναντώνται σε βαθέα ύδατα δείχνουν ότι τα αποθέματα αυτά είναι ευπαθή στην εκμετάλλευση και ότι οι αλιευτικές δυνατότητες για τα αποθέματα αυτά θα πρέπει να περιοριστούν ή να μειωθούν προκειμένου να διασφαλιστεί η βιωσιμότητα τους.

(3) Οι επιστημονικές συμβουλές δείχνουν περαιτέρω ότι η διαχείριση της αλιευτικής προσπάθειας αποτελεί μια κατάλληλη μέθοδο για την εξασφάλιση της προληπτικής διαχείρισης των αποθεμάτων βαθέων υδάτων.

(4) Ως εκ τούτου, είναι σκόπιμο να υπάρξει πρόβλεψη για την έκδοση ειδικής άδειας αλιείας για σκάφη που αλιεύουν είδη βαθέων υδάτων και για τον περιορισμό της αλιευτικής προσπάθειας για τα ιχθυαποθέματα αυτά στα πρόσφατα επίπεδα.

(5) Η διάθεση επακριβών στοιχείων σχετικά με τις αλιευτικές δραστηριότητες αποτελεί απαραίτητο στοιχείο για την παροχή υψηλής ποιότητας επιστημονικών συμβουλών και η συλλογή των στοιχείων αυτών μπορεί καλύτερα να πραγματοποιηθεί από εκπαιδευμένους και ανεξάρτητους επιστημονικούς παρατηρητές.

(6) Κατάλληλα στοιχεία για την έκδοση επιστημονικών συμβουλών σχετικά με την αλιεία θα πρέπει να διατίθενται το συντομότερο δυνατό στα αρμόδια επιστημονικά όργανα και όργανα διαχείρισης των αλιευτικών πόρων.

(7) Για τη διασφάλιση αποτελεσματικής και προληπτικής διαχείρισης της αλιευτικής προσπάθειας που έχει ως στόχο τα είδη βαθέων υδάτων, είναι αναγκαίο να εφοδιαστούν τα σκάφη που αλιεύουν είδη βαθέων υδάτων με ειδικές άδειες αλιείας που εκδίδονται σύμφωνα με τον κανονισμό του Συμβουλίου (ΕΚ) αριθ. 1627/94 της 27ης Ιουνίου 1994, για τη θέσπιση των γενικών διατάξεων για τις ειδικές άδειες αλιείας [3] και τον κανονισμό της Επιτροπής (ΕΚ) αριθ. 2943/95 της 20ης Δεκεμβρίου 1995, για λεπτομέρειες εφαρμογής του κανονισμού (ΕΚ) αριθ. 1627/94 του Συμβουλίου για τη θέσπιση των γενικών διατάξεων που αφορούν τις ειδικές άδειες αλιείας [4].

[3] ΕΕ L 171, 6.7.1994, σ. 7.

[4] ΕΕ L 308, 21.12.1995, σ. 15.

(8) Για την εξασφάλιση της συμμόρφωσης προς τα μέτρα που θεσπίζονται από τον παρόντα κανονισμό, απαιτούνται συμπληρωματικά μέτρα ελέγχου προς εκείνα τα οποία θεσπίζονται από τον κανονισμό του Συμβουλίου (ΕΟΚ) αριθ. 2847/93 της 12ης Οκτωβρίου 1993, για τη θέσπιση συστήματος ελέγχου που εφαρμόζεται στην κοινή αλιευτική πολιτική [5] και τον κανονισμό του Συμβουλίου (ΕΚ) αριθ. 1489/97, για τη θέσπιση των λεπτομερειών εφαρμογής του κανονισμού του Συμβουλίου (ΕΟΚ) αριθ. 2847/93 όσον αφορά τα δορυφορικά συστήματα παρακολούθησης σκαφών [6],

[5] ΕΕ L 261, 20.10.1993, σ.1. Κανονισμός που τροποποιήθηκε τελευταία από τον κανονισμό της Επιτροπής (EΚ) αριθ. 1965/2001 (ΕΕ L 268, 9.10.2001, σ. 23).

[6] ΕΕ L 202, 30.7.1997, σ.18.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Πεδίο εφαρμογής

Ο παρών κανονισμός εφαρμόζεται σε κοινοτικά αλιευτικά σκάφη που διεξάγουν αλιευτικές δραστηριότητες στις υποπεριοχές I έως XIV ICES, στην περιοχή 34.1.2 CECAF και στα κοινοτικά ύδατα εντός της περιοχής 34.2 CECAF, κατά τη διάρκεια των οποίων αλιεύονται είδη που εμφαίνονται στο παράρτημα Ι

Άρθρο 2 Ορισμοί

Για τους σκοπούς του παρόντος κανονισμού εφαρμόζονται οι ακόλουθοι όροι :

(α) "Είδη βαθέων υδάτων" σημαίνει είδη που περιλαμβάνονται στο κατάλογο του παραρτήματος Ι.

(β) "Άδεια αλιείας βαθέων υδάτων" σημαίνει ειδική άδεια αλιείας για είδη βαθέων υδάτων που εκδίδεται σύμφωνα με το άρθρο 7 του κανονισμού (EΚ) αριθ. 1627/94.

(γ) "Ισχύς" σημαίνει τη συνολική εγκατεστημένη ισχύ μηχανών των σκαφών σε KW, η μέτρηση της οποίας γίνεται σύμφωνα με τον κανονισμό (ΕΟΚ) αριθ. 2930/86 [7].

[7] ΕΕ L 274, 25.9.1986, σ. 1.

(δ) "Χωρητικότητα" σημαίνει την ολική χωρητικότητα, η μέτρηση της οποίας γίνεται σύμφωνα με τον κανονισμό (ΕΟΚ) αριθ. 2930/86.

(ε) "KW - ημέρες αλιείας" σημαίνει το γινόμενο της ισχύος που ορίζεται στο σημείο (γ) επί του αριθμού των ημερών κατά τις οποίες ένα αλιευτικό σκάφος έχει ποντίσει οποιαδήποτε αλιευτικό εργαλείο στη θάλασσα.

Άρθρο 3 Άδεια αλιείας βαθέων υδάτωνt

1. Τα κράτη μέλη μεριμνούν ώστε οι αλιευτικές δραστηριότητες, κατά τις οποίες αλιεύονται είδη βαθέων υδάτων από σκάφη που φέρουν τη σημαία τους ή είναι νηολογημένα στην επικράτειά τους, καλύπτονται από ειδική άδεια αλιείας βαθέων υδάτων.

2. Απαγορεύεται η αλίευση, διατήρηση επί του σκάφους, μεταφόρτωση ή εκφόρτωση οποιασδήποτε αθροιστικής ποσότητας ειδών βαθέων υδάτων, εκτός του ποντικιού ή του μπρόσμιου, βάρους άνω των 50 kg, ή οποιασδήποτε αθροιστικής ποσότητας ποντικού και μπρόσμιου βάρους άνω του 1 τόνου, εκτός εάν το εν λόγω σκάφος διαθέτει άδεια αλιείας βαθέων υδάτων.

Άρθρο 4 Περιορισμός αλιευτικής προσπάθειας

1. Τα κράτη μέλη υπολογίζουν την αθροιστική ισχύ και την αθροιστική χωρητικότητα των σκαφών τους, τα οποία, κατά τη διάρκεια ενός από τα έτη 1998, 1999 ή 2000, εκφόρτωσαν άνω των 10 τόνων οποιουδήποτε μίγματος ειδών βαθέων υδάτων, εκτός του ποντικιού και μπρόσμιου, ή άνω των 100 τόνων οποιαδήποτε μίγματος ποντικιού και μπρόσμιου.

Οι αθροιστικές αυτές τιμές κοινοποιούνται στην Επιτροπή.

Κατόπιν γραπτής αιτήσεως της Επιτροπής, τα κράτη μέλη υποβάλλουν εντός τριάντα ημερών στοιχεία σχετικά με τις καταχωρήσεις αλιευμάτων των σκαφών στα οποία έχουν χορηγηθεί άδειες αλιείας βαθέων υδάτων.

2. Κάθε κράτος μέλος μπορεί να εκδώσει άδειες αλιείας βαθέων υδάτων στα σκάφη του, μόνον εφόσον :

(α) η αθροιστική ισχύς τους δεν υπερβαίνει την αθροιστική ισχύ που ορίζεται σύμφωνα με την παράγραφο 1, ή/και

(β) η αθροιστική χωρητικότητα των σκαφών αυτών δεν υπερβαίνει την αθροιστική χωρητικότητα που ορίζεται σύμφωνα με την παράγραφο 1.

Άρθρο 5 Υποβολή έκθεσης σχετικά με τα χαρακτηριστικά των αλιευτικών εργαλείων και των αλιευτικών δραστηριοτήτων

Εκτός από τις υποχρεώσεις βάσει του άρθρου 6 του κανονισμού (ΕΟΚ) αριθ. 2847/93, οι πλοίαρχοι κοινοτικών αλιευτικών σκαφών που διαθέτουν άδεια αλιείας βαθέων υδάτων πρέπει να καταχωρούν στο ημερολόγιο τα στοιχεία που εμφαίνονται στο παράρτημα ΙΙ.

Άρθρο 6 Σύστημα παρακολούθησης σκαφών

1. Κατά παρέκκλιση του άρθρου 6 παράγραφος 2 του κανονισμού (ΕΚ) αριθ. 1489/97, στην περίπτωση τεχνικής αστοχίας ή μη λειτουργίας της δορυφορικής συσκευής εντοπισμού του στίγματος με την οποία είναι εξοπλισμένο ένα αλιευτικό σκάφος, ο πλοίαρχος του σκάφους διακόπτει τις αλιευτικές δραστηριότητες χωρίς καθυστέρηση και κατευθύνεται αμέσως στον πλησιέστερο των λιμένων που αναφέρονται στο άρθρο 7 και προβαίνει στην επισκευή ή στην αντικατάσταση της συσκευής.

2. Το σκάφος δεν μπορεί να εγκαταλείψει τον καθορισμένο λιμένα μέχρις ότου διαπιστωθεί από τις αρμόδιες αρχές η λειτουργία της δορυφορικής συσκευής εντοπισμού.

3. Tο κράτος μέλος σημαίας αποσύρει την άδεια αλιείας βαθέων υδάτων ενός σκάφους το οποίο δεν συμμορφούται προς τις υποχρεώσεις του βάσει των παραγράφων 1 και 2.

Άρθρο 7 Καθορισμένοι λιμένες

1. Απαγορεύεται η εκφόρτωση οποιαδήποτε ποσότητας ή μίγματος ειδών βαθέων υδάτων, εκτός του ποντικιού και του μπρόσμιου, βάρους άνω των 50Kg, ή οποιαδήποτε αθροιστική ποσότητα ποντικιού και μπροσμίου βάρους άνω του 1 τόνου, σε οποιονδήποτε τόπο, εκτός από τους λιμένες που έχουν καθοριστεί για την εκφόρτωση ειδών βαθέων υδάτων.

2. Κάθε κράτος μέλος καθορίζει λιμένες στους οποίους πραγματοποιούνται εκφορτώσεις ειδών βαθέων υδάτων, εκτός του ποντικιού και του μπροσμίου, βάρους άνω των 50 Kg καθώς και οποιαδήποτε εκφόρτωση οποιουδήποτε μίγματος ποντικιού και μπρόσμιου βάρους άνω του 1 τόνου και καθορίζει τις σχετικές διαδικασίες επιθεώρησης και εποπτείας, συμπεριλαμβανόμενων των όρων καταγραφής και κοινοποίησης των ποσοτήτων ειδών βαθέων υδάτων για κάθε εκφόρτωση.

3. Κάθε κράτος μέλος διαβιβάζει στην Επιτροπή, εντός δεκαπέντε ημερών από την ημερομηνία έναρξης ισχύος του παρόντος κανονισμού, κατάλογο των καθορισμένων λιμένων και, εντός τριάντα ημερών μετέπειτα, τις σχετικές διαδικασίες επιθεώρησης και εποπτείας που αναφέρονται στην παράγραφο 2.

Η Επιτροπή διαβιβάζει τις πληροφορίες αυτές σε όλα τα κράτη μέλη.

Άρθρο 8 Παρατηρητές

1. Κάθε κράτος μέλος διορίζει επιστημονικούς παρατηρητές στα αλιευτικά σκάφη για τα οποία έχει εκδοθεί άδεια αλιείας βαθέων υδάτων σύμφωνα με ένα σχέδιο δειγματοληψίας που προβλέπεται στην παράγραφο 2.

2. Κάθε κράτος μέλος καταρτίζει σχέδιο δειγματοληψίας για την τοποθέτηση παρατηρητών οι οποίοι θα εξασφαλίσουν την συλλογή επαρκών αντιπροσωπευτικών δεδομένων για την αξιολόγηση και τη διαχείριση των ιχθυαποθεμάτων βαθέων υδάτων.

Το σχέδιο δειγματοληψίας εγκρίνεται από την Επιτροπή βάσει επιστημονικής και στατιστικής αξιολόγησης.

3. Ο επιστημονικός παρατηρητής:

(α) καταχωρεί ανεξάρτητα σε ημερολόγιο τις πληροφορίες που αναφέρονται στο άρθρο 5.

(β) υποβάλει έκθεση στις αρμόδιες αρχές του οικείου κράτους μέλους εντός είκοσι ημερών μετά την λήξη της περιόδου παρατήρησης. Αντίγραφο της έκθεσης αυτής διαβιβάζεται στην Επιτροπή της.εντός τριάντα ημερών από της λήψεως της γραπτής αιτήσεως

(γ) εκτελεί τα πρόσθετα καθήκοντα που απαιτούνται από το σχέδιο δειγματοληψίας.

4. Ο επιστημονικός παρατηρητής δεν πρέπει να έχει οποιαδήποτε από τις εξής ιδιότητες :

(α) να είναι συγγενής του πλοιάρχου του σκάφους ή άλλου αξιωματικού που υπηρετεί στο σκάφος στο οποίο τοποθετείται.

(β) να είναι υπάλληλος του πλοιάρχου του σκάφους στο οποίο τοποθετείται.

(γ) να είναι υπάλληλος του αντιπροσώπου του πλοιάρχου.

(δ) να είναι υπάλληλος εταιρίας που ελέγχεται από τον πλοίαρχο ή τον αντιπρόσωπό του.

(ε) να είναι συγγενής του αντιπροσώπου του πλοιάρχου.

Άρθρο 9 Επιστημονικές πληροφορίες

Εκτός από τις υποχρεώσεις που καθορίζονται στο άρθρο 15 και 19 στοιχείο i) του κανονισμού (ΕΟΚ) αριθ. 2847/93, τα κράτη μέλη, βάσει των στοιχείων που καταχωρούνται στα ημερολόγια και των εκθέσεων που υποβάλλονται από τους επιστημονικούς παρατηρητές, κοινοποιούν για κάθε ημερολογιακό εξάμηνο, εντός τριμήνου από τη λήξη του εν λόγω ημερολογιακού εξαμήνου, στην Επιτροπή πληροφορίες σχετικά με αλιεύματα ειδών βαθέων υδάτων καθώς και σχετικά με την αλιευτική προσπάθεια που ασκήθηκε, που εκφράζονται σε Kilowatt-ημέρες αλιείας, με ανάλυση κατά τρίμηνο, κατά τύπο αλιευτικού εργαλείου, κατά είδος και κατά στατιστικό ορθογώνιο ICES ή υποδιαίρεση CECAF.

Η Επιτροπή διαβιβάζει τις πληροφορίες αυτές αμελλητί στους αρμόδιους επιστημονικούς οργανισμούς.

Άρθρο 10 Έναρξη ισχύος

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Το άρθρο 9 εφαρμόζεται από την 1η Ιανουαρίου 2003.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ I

Κατάλογος ειδών βαθέων υδάτων

>ΘΕΣΗ ΠIΝΑΚΑ>

ΠΑΡΑΡΤΗΜΑ II

Πληροφορίες σχετικά με τα χαρακτηριστικά των αλιευτικών εργαλείων που πρέπει να καταχωρούνται στο ημερολόγιο

(1) Για σκάφη που χρησιμοποιούν παραγάδια:

- ο μέσος αριθμός αγκιστριών που χρησιμοποιούνται στα παραγάδια,

- ο αριθμός των παραγαδιών που ποντίζονται στη θάλασσα,

- ο συνολικός χρόνος πόντισης των παραγαδιών κατά τη διάρκεια της ημέρας.;

(2) Για σκάφη που χρησιμοποιούν σταθερά δίχτυα:

- το μέγεθος των ματιών που χρησιμοποιείται στα δίχτυα,

- το μέσο μήκος των διχτυών,

- το μέσο ύψος των διχτυών,

- ο αριθμός των διχτυών που ποντίζονται στη θάλασσα,

- ο συνολικός χρόνος πόντισης των διχτυών κατά τη διάρκεια της ημέρας.

(3) Για σκάφη που χρησιμοποιούν συρόμενα εργαλεία:

- το μέγεθος του μικρότερου ματιού που χρησιμοποιείται στα δίχτυα,

- ο συνολικός χρόνος πόντισης των συρόμενων διχτυών κατά τη διάρκεια της ημέρας.